b"\n_START_ARTICLE_\nAlan McManus\n_START_SECTION_\nKariera\n_START_PARAGRAPH_\nMcManus je dolgo veljal za zelo konstantnega igralca, saj je kar 16 zaporednih sezon dr\xc5\xbeal mesto med najbolj\xc5\xa1imi 16 igralci po svetovni jakostni lestvici, nikoli pa ni uspel vsaj ponoviti uspehov svojih sodobnikov, npr. Stephena Hendryja, Kena Dohertyja, Ronnieja O'Sullivana in Johna Higginsa. Od leta 1990 do leta 2006 je bil uvr\xc5\xa1\xc4\x8den v najbolj\xc5\xa1o \xc5\xa1estnajsterico svetovne jakostne lestvice, iz nje je izpadel po neuspe\xc5\xa1ni sezoni 2005/06. Njegova najvi\xc5\xa1ja uvrstitev na jakostni lestvici je 6. mesto. V poklicni karieri se je uvrstil v 21 final turnirjev, a osvojil le 4. Dvakrat je nastopil v polfinalu Svetovnega prvenstva, v finale se ni prebil nikoli. Na Svetovnem prvenstvu se enajstkrat zapored ni uspel uvrstiti v \xc4\x8detrtfinale (do leta 2005), svojo uvrstitev na jakostni lestvici so zato upravi\xc4\x8devale konstantne predstave na ostalih turnirjih._NEWLINE_Vrhunec njegove kariere se je zgodil leta 1994, ko je osvojil Masters. V finalu je z izidom 9-8 premagal Stephena Hendryja in tako kon\xc4\x8dal Hendryjev niz nepremagljivosti na tem turnirju, ki je segal vse do leta 1989. Kasneje v tisti sezoni je osvojil svoj prvi jakostni turnir, Dubai Duty Free Classic. Svoj drugi jakostni turnir je osvojil leta 1996, to je bil turnir Thailand Open, na katerem je v finalu porazil Kena Dohertyja z izidom 9-8._NEWLINE_Nekateri strokovnjaki v snookerju trdijo, da McManus v karieri ni dosegel tako vidnih rezultatov kot nekateri njegovi sodobniki, ker pri udarcu preve\xc4\x8d spodkoplje. McManusova palica je namre\xc4\x8d malce kriva, zato pri udarcih to hibo bla\xc5\xbei z rahlo rotiranim udarjanjem bele krogle. To je tudi razlog, zakaj ni vedno tako natan\xc4\x8den, \xc5\xa1e posebej pri udarcih na dalj\xc5\xa1e razdalje, in prav mogo\xc4\x8de mu je to odvzelo nekaj zmag skozi sezone._NEWLINE_Zaradi serije skromnej\xc5\xa1ih rezultatov v sezoni 2005/06 je prvi\xc4\x8d po letu 1989 izpadel iz najbolj\xc5\xa1e \xc5\xa1estnajsterice na svetovni jakostni lestvici. V naslednji sezoni je nato igral v polfinalu turnirja Grand Prix, kjer ga je odpravil Avstralec Neil Robertson z izidom 6-2. Ob koncu sezone je nato za name\xc4\x8dek \xc5\xa1e izgubil dvoboj zadnjega kroga kvalifikacij proti Joeju Delaneyju z 9-10._NEWLINE_Po sezoni 2006/07 je padel z 19. na 38. mesto svetovne jakostne lestvice in se nato v nadaljnjih sezonah ustalil okoli 40. mesta.\n_START_SECTION_\nTelevizijsko delo\n_START_PARAGRAPH_\nMcManus je med Svetovnim prvenstvom 2007 delal kot komentator za televizijsko hi\xc5\xa1o Eurosport."